Before I go to sleep

Before I Go to Sleep ze un film del 2014 direto da Rowan Joffé.

El ze bazà so l'omònemo romanzo del 2011 scrivesto da S. J. Watson, in Itàłia publegà co'l titoło Non ti addormentare.

 Trama 
Christine ła ze na dona che, drìoman a un grave insidente, ła patise de amnezia anterograda: da ani ła se sveja onji zorno sensa ricordi del só pasà pì recente (ła ricorda infati soło i sóo primi vinti ani de vita). No ła ricorda de èsar spozà, né de aver un fio, né cosa che ghe sia nasesto el zorno de l'insidente che ze a l'orizene dei so problèmi.

Co l'ajuto del dotor Nash, che onji zorno el se mete in contato co èła par ricordarghe chi che'l ze èło e che'l vol jutarla, ła taca uzar na fotocamera co cui tenjer un videodiario, registrando i progresi che ła ze bona de far, par no dover ricominsiar onji zorno dal prensìpio.

Sto metodo ło juta a métar insenbre vari tasełi de ła só vita pasada, descoerzendo cusì che so marìo Ben ghe mentise in merito a ła cauza de ła so patołozìa, dizendoghe che se ga tratà de un insidente cuando che invese ze stà na agresion. Ła descoerze anca de aver un fio e che ła so mejo amiga Claire, che non vede da ani, no ła se ga trasferìa in Canada come sostien Ben.

Ła capise cuindi, anca grasie a l'amiga Claire, che'l só vero marìo no ła vede da cuatro ani, e l'omo che se spacia par Ben ze in realtà Mike, só ex amante e autor de l'agresion che ghe ga rovinà ła vita.

Mike, usìo al scoverto, aferma de èsar l'únego ad averla sénpre amà ma drìoman el torna èsar viołento co Christine che, sta volta, ła reazise ferindoło e blocandoło fin a l'aresto.

Christine, convałesente so un łeto de ospeal, ła reseve ła vizita del vero marìo e de'l fio Adam che no ła incontrava da ani. Nel riveder Adam ła capise che ła ze drìo acuistar da novo ła memoria.

 Produsion 
Inte'l 2011 Ridley Scott ga conprà i deriti sinematogràfeghi del romanzo Non ti addormentare (Before I Go to Sleep) de S. J. Watson, afidando ła senajadura e ła regia del projeto a Rowan Joffé. Nicole Kidman ła zera stà ingagiada par intarpretar ła protagonista Christine inte'l meze de majo 2012, mentre inte i mezi drìo zera stà ingagià anca i co-protagonisti Mark Strong e Colin Firth, so sujerimento da ła stesa Kidman dopo che i do gaveva za intarpretà insenbre na cubia spozada in Le due vie del destino - The Railway Man.

Łe ripreze se ga dezvolzeste inte ła primavera del 2013 nei dintorni de Łondra e de ła contea de Surrey, oltre che inte i Twickenham Studios de Twickenham. El budget spendesto par ła reałizasion del film amonta a sìrca 22 milion de dołari.

 Distribusion 
El film ze stà distribuìo dal 5 de setenbre 2014 inte'l Renjo Unìo e dal seguente 12 de setenbre inte i Stati Unìi.

 Acoliensa 

 Pùblego 
El film ga incasà 15,1 milion de dołari al boteghin, no riusindo donca a ricuparar i schei par ła so produsion.

Notasion

Categoria:Film dramateghi